เชียร์กสล.เพิ่มน้ำหนักกองอสังหาฯ
เอเซียพลัส เชียร์กองทุนสำรองเลี้ยงชีพเพิ่มน้ำหนักลงทุนกองทุนอสังหาแบบมีกรรมสิทธิ์ แต่ห่วงกฎใหม่ฉุดผลตอบแทนหด
10 มี.ค. 2553

เอเซียพลัส เชียร์กองทุนสำรองเลี้ยงชีพเพิ่มน้ำหนักลงทุนกองทุนอสังหาแบบมีกรรมสิทธิ์ แต่ห่วงกฎใหม่ฉุดผลตอบแทนหด




นายเทิดศักดิ์ ทวีธีระธรรม ผู้อำนวยการอาวุโส ฝ่ายวิจัยหลักทรัพย์ บริษัทหลักทรัพย์ (บล.) เอเซีย พลัส กล่าวว่า กองทุนสำรองเลี้ยงชีพควรจะลงทุนในกองทุนอสังหาริมทรัพย์ ประเภทที่มีกรรมสิทธิ์ในทรัพย์สินนั้น (ฟรีโฮลด์) มากกว่าแบบสิทธิการเช่า (ลีสโฮลด์) เนื่องจากราคาของกองทุนแบบฟรีโฮลด์มีความผันผวนต่ำกว่าแบบลีสโฮลด์ ขณะที่ให้ผลตอบแทนใกล้เคียงกัน
“กองทุนแบบฟรีโฮลด์จะเหมาะกับการถือลงทุนระยะยาวแบบกองทุนสำรองเลี้ยงชีพ ขณะที่ลีสโฮลด์จะเหมาะกับการถือลงทุนในระยะ 2-3 ปี มากกว่า เพราะอัตราผลตอบแทนไม่ต่างกัน โดยลีสโฮลด์ให้สูงกว่า 8% เล็กน้อย ขณะที่ ฟรีโฮลด์ให้ผลตอบแทนประมาณ 7.6% และผลตอบแทนเฉลี่ยอยู่ที่ 8%” นายเทิดศักดิ์ กล่าว
ทั้งนี้ นายเทิดศักดิ์ กล่าวว่า ความผันผวนของราคาหน่วยลงทุนของกองทุนอสังหาริมทรัพย์อยู่ในระดับต่ำมาเมื่อเทียบกับการเคลื่อนไหนของดัชนีตลาดหลักทรัพย์ โดยกองทุนอสังหาริมทรัพย์มีความผันผวน (เบต้า) เพียง 0.218 เท่านั้น 
อย่างไรก็ตาม นายเทิดศักดิ์ กล่าวว่า กองทุนอสังหาริมทรัพย์มีความเสี่ยงที่จะมีอัตราเงินปันผลลดลงหลังจากมีการเปลี่ยนแปลงกฎระเบียบใหม่ที่จะมีผลบังคับใช้ตั้งแต่วันที่ 16 พ.ค. นี้ โดยกำหนดให้จ่ายเงินปันผลไม่น้อยกว่า 90% ของกำไรสุทธิที่รวมรายจ่ายรอตัดบัฯชี และการขาดทุนจากการประเมินค่าสินทรัพย์ –สิทธิการเช่า เพราะทำให้ฐานกำไรสุทิที่คำนวณการจ่ายเงินปันผลลดลง
“ในกรณีที่กองทุนต้อการจ่ายเงินปันผลเท่าเดิมอาจจะต้องเพิ่มอัตราการจ่ายเงินปันผลให้สูงขึ้น แต่ต้องไม่เกิน 100% หรือ อาจใช้วิธีการลดทุน เพื่อคงระดับเงินปันผลต่อหน่วยเอาไว้” นายเทิดศักดิ์ กล่าว 
นายสุวรรณ วลัยเสถียร  ประธานชมรมคนออมเงิน ที่กล่าวว่า สำหรับกองทุนสำรองเลี้ยงชีพที่มีเงินสมทบจากนายจ้างและลูกจ้างเข้ามาทุกเดือนนั้น การลงทุนในกองทุนอสังหาริมทรัพย์ดีกว่าการลงทุนในพันธบัตรทั้งในประเทศและต่างประเทศ รวมทั้งตราสารหนี้ภาคเอกชน เพราะให้ผลตอบแทนที่ดีกว่า 
“อัตราผลตอบแทนที่ได้อยู่ประมาณ 6-10% และเหมาะที่จะลงทุนระยะยาว 2-3 ปี แต่สำหรับกองทุนแบบลีสโฮลด์ในระยะ 5 ปีแรกราคาจะยังนิ่งอยู่ หลังจากนั้นต้องมาดูว่า ราคาจะปรับลดลงหรือไม่ เพราะระยะเวลาสิทธิการเช่าลดลง” นายสุวรรณ กล่าว
อย่างไรก็ตาม นายสุทธิพงศ์ พัวพันประเสริฐ รองกรรมการผู้จัดการ กลุ่มธุรกิจกองทุนอสังหาริมทรัพย์ บริษํทหลักทรัพย์จัดการกองทุนรวม (บลจ.) บัวหลวง กล่าวว่า ในปัจจุบันกองทุนสำรองเลี้ยงชีพมีการลงทุนในกองทุนอสังหาริมทรัพย์ประมาณ 10% ซึ่งถือว่าน้อยมาก